****

**โรงพยาบาลราชวิถี เผยนวัตกรรมเทคโนโลยีการพิมพ์ 3 มิติ เพื่อการรักษาและพัฒนาการแพทย์**

**โรงพยาบาลราชวิถี กรมการแพทย์** เผย นวัตกรรมเทคโนโลยีการพิมพ์ 3 มิติช่วยในทางการแพทย์ เป็นการสร้างอวัยวะจำลองช่วยในการวินิจฉัยและการวางแผนการผ่าตัด รวมถึงเป็นสืื่อในการเรียนรู้ที่ทำให้้เข้าใจมากขึ้น การผลิตเครื่องมือและอุปกรณ์ทางการแพทย์ลดเวลาการรักษา หรือการผ่าตัด โดยให้ผลลัพท์ในการรักษาที่แม่นยำมากขึ้น ลดความเสี่ยงหรือข้อผิดพลาดในการผ่าตัด

**นายแพทย์สกานต์ บุนนาค รองอธิบดีกรมการแพทย์** กล่าวว่า นวัตกรรมเทคโนโลยีการพิมพ์ 3 มิติ มีประโยชน์ต่อผู้ป่วยอย่างมาก มีส่วนช่วยในการเตรียมตัวก่อนการผ่าตัด ผู้ป่วยสามารถเห็นภาพจำลองของอวัยวะหรือกรณีที่จะมีการผ่าตัด สามารถแบ่งปันข้อมูลและขั้นตอนต่าง ๆ ของการรักษา ให้ผู้ป่วยได้เข้าใจการรักษาออกแบบการรักษาที่เฉพาะเจาะจงกับผู้ป่วยแต่ละราย และได้ผลลัพท์ที่แม่นยำเหมาะสมกับผู้ป่วย ทำให้ลดความเสี่ยงหรือข้อผิดพลาดในการผ่าตัด ผู้ป่วยสามารถฟื้นตัวได้เร็วขึ้น สามารถกลับเข้าสู่สังคมหรือทำงานได้เร็วและมีคุณภาพชีวิตที่ดีมากขึ้น

**นายแพทย์จินดา โรจนเมธินทร์ ผู้อำนวยการโรงพยาบาลราชวิถี** กล่าวต่อว่า โรงพยาบาลราชวิถีได้เริ่มนำนวัตกรรมเทคโนโลยีการพิมพ์ 3 มิติ มาใช้เพื่อพัฒนาและสนับสนุนการรักษาและการวินิจฉัย รวมถึงเป็นสื่อการเรียนการสอนสำหรับนักศึกษาแพทย์ และแพทย์ประจำบ้าน สามารถช่วยให้แพทย์มีเครื่องมือที่เหมาะสมในการศึกษา โดยมีการพิมพ์อวัยวะจำลองชิ้นส่วนของร่างกาย หรือต้นแบบเครื่องมือทางการแพทย์ อุปกรณ์ช่วยในการผ่าตัด ซึ่งช่วยให้แพทย์สามารถออกแบบเครื่องมือและวางแผนการรักษาได้ดียิ่งขึ้น เหมาะสมกับร่างกายของผู้ป่วยแต่ละราย ช่วยเพิ่มโอกาสในการรักษาผู้ป่วยที่มีภาวะซับซ้อนได้อย่างมีประสิทธิภาพ

**แพทย์หญิงศศิกานต์ ภูมิคอนสาร นายแพทย์ชำนาญการ ศูนย์การแพทย์เฉพาะทางด้าน โสต ศอ นาสิก โรงพยาบาลราชวิถ**ี กล่าวเพิ่มเติมว่า โรงพยาบาลของเรามุ่งเน้นการนำเทคโนโลยีใหม่ ๆ มาปรับใช้ในการรักษาผู้ป่วย นวัตกรรมเทคโนโลยีการพิมพ์ 3 มิติ เป็นอีกหนึ่งในนวัตกรรม ที่ไม่เพียงช่วยให้แพทย์ทำงานได้สะดวกขึ้น แต่ยังเพิ่มคุณภาพชีวิตให้กับผู้ป่วยโดยเฉพาะผู้ที่ต้องการอวัยวะเทียม ที่ เหมาะสมกับร่างกายของตนเอง นวัตกรรมเทคโนโลยีการพิมพ์ 3 มิติ สามารถช่วยในการวินิจฉัย วางแผนการรักษา และเพิ่มความแม่นยำในการผ่าตัด นับเป็นก้าวสำคัญของวงการแพทย์ไทยที่ช่วยลดความเสี่ยงทางการแพทย์ ทำให้การรักษาผู้ป่วยมีประสิทธิภาพสูงขึ้น ปัจจุบันโรงพยาบาลราชวิถี ได้นำนวัตกรรมเทคโนโลยีการพิมพ์ 3 มิติ มาใช้ในหลากหลายสาขาการแพทย์ เช่น แผนกทันตกรรม นำนวัตกรรมเทคโนโลยีการพิมพ์ 3 มิติ มาใช้ในการการพิมพ์อุปกรณ์ในช่องปาก การรักษาผู้้ป่วยเพดานโหว่ จำนวน 375 ราย แผนกโสต ศอ นาสิก นำนวัตกรรมเทคโนโลยีการพิมพ์ 3 มิติ มาใช้ในการการศัลยกรรมตกแต่ง วางแผนการรักษา สร้างโมเดลเพื่อการเตรียมการผ่าตัดด้านมะเร็งกระดูกใบหน้าและขากรรไกร รวมถึงการผ่าตัดเลืื่อนกระดูกขากกรรไกร ในผู้ป่วยหยุดหายใจขณะหลับจากการอุดกั้น และผู้ป่วยที่มีกระดูกใบหน้าแตกหักจากอุบัติเหตุรุนแรง จำนวน 75 ราย รวมถึง แผนกศัลยกรรมหัวใจและทรวงอก แผนกศัลยศาสตร์ตกแต่ง แผนกออร์โธปิดิกส์ เป็นต้น โดยมีสถิติและผลการดำเนินงานในภาพรวม ที่นำนวัตกรรมเทคโนโลยีการพิมพ์ 3 มิติ มาใช้ตั้งแต่ปี 2565 ถึงปัจจุบัน ไปแล้วกว่า 568 ราย ซึ่งนวัตกรรมเทคโนโลยีการพิมพ์ 3 มิติ ถือเป็นก้าวสำคัญในการพัฒนาเทคโนโลยีทางการแพทย์ของไทย ช่วยลดระยะเวลาการรักษา เพิ่มความแม่นยำในการผ่าตัดและปรับปรุงคุณภาพชีวิตของผู้ป่วย นอกจากนี้ยังเป็นเครื่องมือที่ช่วยให้นักศึกษาแพทย์และแพทย์ประจำบ้านได้เรียนรู้จากแบบจำลอง ที่สมจริง ช่วยให้เข้าใจโครงสร้างร่างกายมนุษย์และเทคนิคการผ่าตัดได้ดียิ่งขึ้น โรงพยาบาลราชวิถียังคงมุ่งมั่นพัฒนาเทคโนโลยีด้านการแพทย์อย่างต่อเนื่อง เพื่อให้ประชาชนได้รับการรักษาที่มีคุณภาพ และเสริมสร้างความก้าวหน้าของระบบสาธารณสุขไทย

 #กรมการแพทย์ #โรงพยาบาลราชวิถี # นวัตกรรมเทคโนโลยีการพิมพ์ 3 มิติ เพื่อการรักษาและพัฒนาการแพทย์

- ขอขอบคุณ – 25 กุมภาพันธ์ 2568